SuperSport-aanbieders se klagtes ‘vriendskaplik opgelos’‘n Skermskoot uit die video van die voorval toe Ashwin Willemse tydens ‘n regstreekse uitsending van die Supersport-stel af gestap het. Die belangrikste kwessies oor beweerde rassisme, intimidasie, viktimisering en inkomsteongelykheid by SuperSport is skynbaar “vriendskaplik opgelos”. Dit kom nadat vier aanbieders by SuperSport die uitsaaier van hierdie aspekte beskuldig het in ŉ brief wat deur MVMT Prokureurs aan SuperSport gerig is. Sunday Times het Sondag berig die brief is namens Owen Nkumane, Xola Ntshinga, Kaunda Ntunja en Gcobani Bobo aan SuperSport geskryf. In die brief word onder meer beweer dat wit werknemers meer betaal word as hul swart eweknieë en dat swart werknemers deurloop onder beledigende taal en openlike vernedering by die uitsaaier. Die brief volg kort op die hakke van die storm wat om SuperSport losgebars het nadat Ashwin Willemse tydens ŉ regstreekse uitsending uit ŉ ateljee gestap het nadat hy koppe gestamp het met sy mede-aanbieders, Nick Mallett en Naas Botha. SuperSport het na afloop van ŉ ondersoek na dié voorval gesê daar was geen rassistiese optrede deur Botha en Mallett nie, maar Willemse het besluit om wel die gelykheidshof oor die voorval te nader. SuperSport het Maandag in ŉ verklaring bevestig dat hy die brief van MVMT Prokureurs, wat 28 Mei gedateer is, ontvang het. “Ons het die prokureursbrief ŉ ruk gelede ontvang, maar het met die aanbieders ooreengekom om die saak te ondersoek en die kwessies tussen ons uit te sorteer,” het SuperSport se uitvoerende hoof, Gideon Khobane, gesê. “Al die kwessies wat deur die aanbieders geopper is, is opgelos en ons sien uit om voortaan saam te werk om ŉ lekker werksomgewing vir die SuperSport-span te skep. Al die kommentators en aanbieders bevestig dat rassisme geensins ŉ rol gespeel het ten opsigte van enige van die kwessies wat geopper en opgelos is nie.” Nkumane het namens die ontleders en aanbieders gesê hulle is tevrede met die manier waarop die saak deur SuperSport hanteer is. “Ons het ons doelwitte bereik om saam ŉ gunstige werksomgewing by SuperSport te skep.” SuperSport het gesê al die betrokke partye is daartoe verbind om voortdurend ŉ harmonieuse werksomgewing te handhaaf.